इसीलिए ज्ञानरंजन अपनी कहानियों में एक स्पेस और समय का निर्माण करते हैं। उनकी कहानियों की एब्सर्डनेस इस स्पेस का इजाफा करती हैं। उनके चरित्र जो मानवीय चरित्र होते हैं, उनके भीतर एक विचार गहरे जड़ें जमाकर बैठा होता है। उसी विचार के माध्यम से कहानी के सूत्रों की रचना होती है, चाहे वह पिता का चरित्र हो या कुंदन सरकार का, इन सबके भीतर एक विचार है। विचारों के साथ ज्ञानरंजन के कथाकार का यह नजदीकी रिश्ता उन्हें नई कहानी से भी पहले सक्रिय कथाकारों अज्ञेय, यशपाल और जैनेंद्र के साथ जोड़ देता है। अपने पूर्ववर्ती कथाकारों के साथ ऐसा सूक्ष्म जुड़ाव परंपरा का हिस्सा तो है ही, कई बार यह लेखक के अवचेतन में विकसित होता रहता है।